《以白瓷为酒器中作覆杯状复有小石人出没其中戏作以识其事》
宋代·方一夔

彼美白瓷盏，规模来定州。先生文字饮，独酌无献酬。

咄哉石女儿，不作蛾眉羞。怜我老寂寞，赤手屡拍浮。

子顽不乞火，我醉不惊鸥。无情两相适，付与逍遥游。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。